Prezident O'zbekiston qahramoni Lola Murotovaning holidan xabar olish bo'yicha topshiriq berdi

Prezident Shavkat Mirziyoev O'zbekiston Qahramoni, Oltiariq tumanidagi “Nurli obod” fermer xo'jaligi rahbari Lola Murotova qattiq betob bo'lib qolgani sabab uning holidan xabar olish bo'yicha topshiriq berdi. Bu haqda Prezident matbuot kotibi xabar berdi.
Ma'lum qilinishicha, Lola Murotovaga davlat rahbarining salomi va tezda shifo topish tilagi yetkazilgan.
“Prezident Shavkat Mirziyoevning topshirig'iga ko'ra, bosh vazir o'rinbosari Sh. G'aniev, sog'liqni saqlash vaziri B. Musaev, Prezident maslahatchisi o'rinbosari A. Jurabaev va men viloyat shoshilinch tibbiy yordam markazida davolanayotgan Lola opa holidan xabar oldik, davlat rahbarining salomi va tezda shifo topish tilagini yetkazdik”, deyiladi xabarda.
Qayd etilishicha, ayni paytda Respublika shoshilinch tibbiy yordam ilmiy markazi bosh direktori D. To'laganov, Respublika ixtisoslashtirilgan tibbiyot markazlari rahbarlari x. Fozilov, F. To'raev, M. Irismetov, tibbiyot fanlari doktori O. Ahmedov va boshqa qator tibbiyot muassasalari direktorlaridan iborat konsilium boshchiligida tajribali shifokorlar tomonidan kerakli muolajalar olib borilmoqda.
Avvalroq Shavkat Mirziyoev 9 may kuni Ikkinchi jahon urushi qatnashchilari holidan xabar olgandi.  Shuningdek, davlat rahbari Samarqandga qilgan safari yakunida Respublika shoshilinch tibbiy yordam ilmiy markazining Samarqand filialida davolanayotgan fidoyi mehnat faxriysi O'zbekiston Qahramoni, Oliy Majlis Senati a'zosi Hasan Normurodovning holidan xabar olgan, mustahkam sog'lik va bardamlik tilagan edi.